En 24-årig mand fra Irak skal i fængsel i 20 dage og derefter udvises af landet, fordi han har truet to offentlige ansatte på livet. Det afgjorde Retten på Bornholm onsdag.

Manden er asylansøger og bor på Slottet i Rønne. Episoden skete d. 3 april i år, hvor manden truede to ansatte Røde Kors-medarbejdere med bemærkningerne (oversat fra engelsk):

– Hvis I banker på mit værelse igen, slår jeg jer ihjel.

– Hvis I kommer igen, slår jeg jer ihjel

Den 24-årige har forbud mod at rejse ind i landet seks år fra udrejsedagen.

Manden har tidligere været udeblevet fra retten, men fordi der var tale om en udvisningsdom, kunne tiltalte ikke dømmes uden tilstedeværelse i retten.